যাত্রীদের পিটুনিতে হয়নি চালক-সহকারীর মৃত্যু, হেলপার গল্প সাজিয়েছে বলছে পুলিশ
অতিরিক্ত ভাড়া নিয়ে বাগবিতণ্ডার জেরে আশুলিয়ায় যাত্রীদের মারধরে চালক ও চালকের সহকারীর মৃত্যু হয়নি বলে জানিয়েছে পুলিশ।

সিসিটিভি ফুটেজ পর্যবেক্ষণ ও হেলপারকে জিজ্ঞাসাবাদের পর পুলিশ বলছে, আরেকটি বাসের চাপায় তাঁদের মৃত্যু হয়েছে। নিজেকে বাঁচাতে যাত্রীদের মারধরের গল্প সাজিয়েছেন সেই বাসের আরেক হেলপার, যিনি ঘটনার সময় চালকের আসনে ছিলেন।

আশুলিয়া থানার পুলিশ জানায়, যাত্রীদের মারধরে চালক ও সহকারীর মৃত্যুর খবরের তথ্য পেয়ে পুলিশ হাসপাতালে যায়। শরীরের আঘাত দেখে এবং চিকিৎসকের সঙ্গে কথা বলে মারধরে ওই দুজনের মৃত্যু হয়েছে, এমন দাবির বিষয়ে তাদের সন্দেহ হয়। প্রকৃত ঘটনা জানতে সোমবার রাতেই পুলিশ ওই বাসের চালকের সহকারী পরিচয় দেওয়া আবদুর রহমানকে জিজ্ঞাসাবাদ করে। জিজ্ঞাসাবাদে তিনি অতিরিক্ত ভাড়া চাওয়ার বিষয়টিকে কেন্দ্র করে এক যাত্রী ও তাঁর পরিচিত ব্যক্তিদের মারধরে ওই দুজন নিহত হয়েছেন বলে পুলিশের কাছে দাবি করেন।

পুলিশ জানায়, তদন্ত চলাকালে ঘটনাস্থলে উপস্থিত এক প্রত্যক্ষদর্শীর মাধ্যমে তাঁরা জানতে পারেন, ঘটনার সময় ইতিহাস বাসের পাশে দুজন ধাক্কাধাক্কি করছিলেন। এ সময় উত্তরবঙ্গগামী একটি বাস ইতিহাস বাসের পাশ দিয়ে যাওয়ার সময় মাঝখানে ওই দুজন চাপা পড়েন। পরে গুরুতর আহত অবস্থায় তাঁদের হাসপাতালে নেওয়া হয়। এরপর পুলিশ গতকাল আবদুর রহমানকে আবার থানায় ডেকে নেয়। ঘটনাস্থলের পাশ থেকে সিসিটিভি ফুটেজও সংগ্রহ করে পুলিশ।

আশুলিয়া থানার পুলিশ আরও বলে, পরেরবারের জিজ্ঞাসাবাদে আবদুর রহমান বলেন যে ঘটনার আগে কিছু সময়ের জন্য তিনি গাড়িতে চালকের আসনে বসেছিলেন। চালক ও চালকের অপর সহকারী গাড়ির গেট থেকে নেমে যাত্রীদের ডাকছিলেন। এ সময় উত্তরবঙ্গগামী একটি বাস তাঁদের দুজনকে চাপা দিয়ে চলে যায়। এতে ওই দুজনের মৃত্যু হয়।

দুই বাসের মাঝখানে পড়ে যে দুজনের মৃত্যু হয়েছে, ঘটনাস্থল থেকে পাওয়া সিসিটিভি ফুটেজ থেকে বিষয়টি সম্পর্কে নিশ্চিত হয়েছে পুলিশ। সিসিটিভি ফুটেজে দেখা যায়, ডিইপিজেডের সামনের সড়কের পাশে ঈদে ঘরমুখী মানুষের ভিড়। সড়কে গাড়িগুলো চলছে ধীরগতিতে। ইতিহাস পরিবহনের বাসটি সড়কে চন্দ্রামুখী লেনের ডান পাশ ঘেঁষে থেমে ছিল। কিছুক্ষণ পর পাশ দিয়ে ‘বাবা-মায়ের দোয়া’ নামে একটি বাস চলে যায়। এর পরপরই ইতিহাস পরিবহনের বাসের গেটটিতে লোকজনের জটলা দেখা যায়। এক পুলিশ সদস্যকে ছোটাছুটি করতে দেখা যায়।

পুলিশের দাবি, ইতিহাস পরিবহনের পাশ দিয়ে বাবা-মায়ের দোয়া পরিবহনের বাস যাওয়ার সময় দুই বাসের মাঝখানে চাপা পড়ে ওই দুজন নিহত হন।

নিহত বাসচালকের সহকারী হৃদয়ের ভাই আতিকুর রহমান বলেন, ‘সিসি ক্যামেরার ফুটেজ দেখে ও লোকজনের কথা শুনে মারামারি হয়েছে কি না, তেমন বুঝতে পারিনি। শুনেছি, গাড়ি চাপা দেওয়া তারা মারা গেছে। আমি ঘটনার সুষ্ঠু তদন্তের দাবি জানাই। যারাই জড়িত হোক, তারা যেন শাস্তি পায়।’

ঢাকা জেলা পুলিশের অতিরিক্ত পুলিশ সুপার (পুলিশ সুপার পদে পদোন্নতিপ্রাপ্ত) মো. আবদুল্লাহিল কাফী বলেন, মূলত নিজেকে আইনি জটিলতা থেকে রক্ষা করতে ভুল তথ্য দিয়েছিলেন চালকের সহকারী আবদুর রহমান।

প্রতীকী ছবি : সংগৃহীত